Document ID: 32014L0044

SMERNICA KOMISIE 2014/44/EÚ
z 18. marca 2014,
ktorou sa menia prílohy I, II a III k smernici Európskeho parlamentu a Rady 2003/37/ES o typovom schválení poľnohospodárskych alebo lesných traktorov, ich prípojných vozidiel a ťahaných vymeniteľných strojov, spolu s ich systémami, komponentmi a samostatnými technickými jednotkami
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2003/37/ES z 26. mája 2003 o typovom schválení poľnohospodárskych alebo lesných traktorov, ich prípojných vozidiel a ťahaných vymeniteľných strojov, spolu s ich systémami, komponentmi a samostatnými technickými jednotkami, ktorou sa zrušuje smernica 74/150/EHS (1), a najmä na jej článok 19 ods. 1 písm. a),
keďže:
(1)
V smernici 2003/37/ES je stanovený systém typového schválenia poľnohospodárskych a lesných traktorov, ktorý sa zosúlaďuje s predpismi týkajúcimi sa typového schválenia motorových vozidiel.
(2)
Smernica 2000/25/ES Európskeho parlamentu a Rady z 22. mája 2000 o opatreniach proti emisiám plynných a pevných znečisťujúcich látok motorov na pohon poľnohospodárskych alebo lesných traktorov, ktorou sa mení a dopĺňa smernica Rady 74/150/EHS (2) je jednou zo samostatných smerníc v rámci postupu typového schválenia podľa smernice 2003/37/ES. Smernica 2000/25/ES bola zmenená s cieľom začleniť jednotlivé úpravy smernice Európskeho parlamentu a Rady 97/68/ES zo 16. decembra 1997 o aproximácii právnych predpisov členských štátov, ktoré sa týkajú opatrení voči emisiám plynných a tuhých znečisťujúcich látok zo spaľovacích motorov inštalovaných v necestných pojazdných strojoch (3), týkajúce sa prispôsobenia sa technickému pokroku, zavedenia nových emisných úrovní, zavedenia alternatívneho spôsobu postupov typového schválenia a vykonania systémov flexibility.
(3)
S cieľom zohľadniť uvedené zmeny smernice 2000/25/ES by sa mali príslušné správne opatrenia smernice 2003/37/ES aktualizovať.
(4)
Prílohy I, II, III k smernici 2003/37/ES by sa preto mali zodpovedajúcim spôsobom zmeniť.
(5)
Opatrenia stanovené v tejto smernici sú v súlade so stanoviskom výboru, ktorý bol zriadený podľa článku 20 ods. 1 smernice 2003/37/ES,
PRIJALA TÚTO SMERNICU:
Článok 1
Prílohy I, II a III k smernici 2003/37/ES sa menia v súlade s prílohou k tejto smernici.
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. januára 2015. Komisii bezodkladne oznámia relevantné znenie týchto ustanovení.
Keď členské štáty prijmú uvedené ustanovenia, tieto musia obsahovať odkaz na túto smernicu alebo byť takýmto odkazom sprevádzané pri ich úradnom uverejnení. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 18. marca 2014

Labels: 7
8
3
6